
AIŠKINAMASIS RAŠTAS

DĖL LIETUVOS RESPUBLIKOS valstybinio socialinio draudimo įstatymo 4 straipsnio pakeitimo
ĮSTATYMO PROJEKTO
1. Projekto rengimą paskatinusios priežastys, pirminiai jo siūlytojai ir asmenys, dalyvavę rengiant ar tobulinant projektą:
154-7928Projektas parengtas siekiant užtikrinti, kad įsigaliojus Lietuvos Respublikos valstybinių socialinio draudimo pensijų įstatymo 19, 24 ir 56 straipsnių pakeitimo įstatymo (Žin., 2012, Nr. ) nuostatų, nustatančių teisę pasirikti palankesnį pensijos apskaičiavimo būdą tiems asmenims, kurie nuo 2013 m. sausio 1 d. įgyja teisę gauti valstybinę socialinio draudimo pensiją ją skiriant iš naujo, nebūtų sudaromos galimybės tokios teisės įgyti sudarius savanoriško pensijų draudimo sutartį. Savanoriškuoju pensijų draudimu šiuo metu gali draustis ir socialinio draudimo pensiją gaunantys niekur nedirbantys asmenys, nes jie nėra kitokia forma draudžiami pensijų draudimu. Tokiu būdu, sumokėję fiksuotas įmokas, asmenys įgyja teisę pasirinkti papildomos pensijos dalies apskaičiavimą pagal vieną formulės dalį ir taip pasididinti pensiją.
Pirminis Projekto siūlytojas – Seimo narys Algirdas Sysas.

2. Parengto projekto tikslai ir uždaviniai:
Projekto pagrindinis tikslas – derinant Įstatymo projekto nuostatas su pasikeitusia valstybinių socialinio draudimo pensijų apskaičiavimo tvarka, nustatyti, kad savanoriškai pensijai draustis gali tik tie pensijų gavėjai, kuriems pensija paskirta neturint būtinojo stažo.
3. Kaip šiuo metu yra teisiškai reglamentuojami įstatymo projekte aptarti klausimai:
Asmenys, kuriems po 2013 m. sausio 1 d. valstybinė socialinio draudimo senatvės pensija skiriama pirmą kartą arba iš naujo, gali rinktis papildomos pensijos dalies apskaičiavimo tvarką, atsižvelgiant į tai, kaip apskaičiuojamas asmens draudžiamųjų pajamų koeficientas:
1) papildoma pensijos dalis gali būti apskaičiuojama tik pagal draudžiamąsias pajamas, gautas po 1994 m. sausio 1 d. (vienos dalies formulė: apskaičiuojamas koeficientas K)

2) papildoma pensijos dalis gali būti apskaičiuojama pagal penkerių palankiausių paeiliui einančių metų pajamas iš 1984-1994 metų laikotarpio ir pagal draudžiamąsias pajamas po 1994 metų (dviejų dalių formulė: apskaičiuojami koeficientai k ir K).
Pensijų gavėjai, kurie po 2013 m. sausio 1 d. nebeturi teisės skirtis pensiją iš naujo, nes po pensijos paskyrimo nėra įgiję papildomo stažo, turi galimybę sudaryti savanoriško pensijų draudimo sutartis, sumokėti fiksuotas įmokas pagrindinei ir papildomai pensijos daliai gauti (jei įmoka mokama nuo minimalios mėnesio algos, mėnesio įmoka yra 330 Lt, o metų – 3960 Lt) ir kreiptis dėl pensijos skyrimo iš naujo taikant palankesnę papildomos pensijos dalies apskaičiavimo tvarką.

4. Kokios numatomos naujos teisinio reglamentavimo nuostatos, naujai reglamentuotų klausimų teigiamos savybės ir kokių teigiamų rezultatų laukiama:
Įstatymo projektu būtų nustatytas apribojimas, kada pensijų gavėjai gali draustis savanorišku pensijų draudimu, o tai savo ruožtu panaikintų galimybes piktnaudžiauti socialinio draudimo sistemos teikiamomis garantijomis.
5. Galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta:
Priėmus Įstatymą neigiamų pasekmių nenumatoma.
6. Kokią įtaką įstatymas turės kriminogeninei situacijai, korupcijai:
Įstatymas įtakos kriminogeninei situacijai ir / ar korupcijai neturės.
7. Kaip įstatymo įgyvendinimas atsilieps verslo sąlygoms ir jo plėtrai:
Įstatymas įtakos verslui ir jo plėtrai neturės.
8. Įstatymo inkorporavimas į teisinę sistemą, kokie šios srities teisės aktai tebegalioja (pateikiamas šių aktų sąrašas) ir kokius galiojančius teisės aktus būtina pakeisti ar panaikinti, priėmus teikiamą projektą:
51 – 1705Priėmus teikiamą Įstatymo projektą, turės būti keičiamas Lietuvos Respublikos Vyriausybės 2000 m. kovo 23 d. nutarimas Nr. 339 „Dėl Valstybinio savanoriškojo socialinio pensijų draudimo taisyklių patvirtinimo“ (Žin., 2005, Nr. ).

9. Ar įstatymo projektas parengtas laikantis Valstybinės kalbos, Įstatymų ir kitų teisės norminių aktų rengimo tvarkos įstatymų reikalavimų ir atitinka bendrinės lietuvių kalbos normas, o projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka:
Įstatymo projektas parengtas laikantis nustatytų reikalavimų.
10. Ar įstatymo projektas atitinka Europos žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus:
Įstatymo projektas neprieštarauja Europos žmogaus teisių ir pagrindinių laisvių apsaugos konvencijos nuostatoms bei Europos Sąjungos dokumentams.
11. Jeigu įstatymui įgyvendinti reikia įstatymų lydimųjų aktų, – kas ir kada juos turėtų parengti, šių aktų metmenys:
Įstatymo įgyvendinimui lydymųjų aktų nereikia.
12. Kiek biudžeto lėšų pareikalaus ar leis sutaupyti įstatymo įgyvendinimas (pateikiami įvertinimai artimiausiems metams ir tolesnei ateičiai):
Įstatymo įgyvendinimas papildomų Valstybinio socialinio draudimo fondo biudžeto lėšų nepareikalaus. Atvirkščiai – leis sutaupyti lėšas, kurių reikėtų padidintoms pensijoms mokėti. Pagal Valstybinio socialinio draudimo fondo valdybos duomenis, per pirmąjį šių metų ketvirtį papildomo savanoriško pensijų draudimo sutartis sudarė 355 asmenys. Darant prielaidą, kad vidutinis pensijos padidėjimas, kai pensija būtų skiriama praėjus savanoriško pensijų draudimo laikotarpiui, ir taikant naują koeficiento apskaičiavimo tvarką būtų 300 litų, tai išlaidos padidėjusioms pensijoms mokėti galėtų siekti apie 5 mln. litų metams.
13. Įstatymo projekto rengimo metu gauti specialistų vertinimai ir išvados:
Įstatymo projekto rengimo metu specialistų vertinimų ir išvadų negauta.
14. Įstatymo projekto autorius ar autorių grupė, įstatymo projekto iniciatoriai: institucija, asmenys ar piliečių įgalioti atstovai:
Seimo narys Algirdas Sysas.
15. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc: 
Savanoriškas pensijų draudimas
16. Kiti, iniciatorių nuomone, reikalingi pagrindimai ir paaiškinimai:
Nėra.

